Papersnake/gushiwen huggingface dataset:
舟中作
陆游（宋代）

不迁比景戍交河，三径归来得已多。
应俗愈疏身老大，读书渐废意蹉跎。
闲从孙叟苏门啸，醉和荆卿易水歌。
歌罢却挥孤棹去，石阑干下买渔蓑。
题青山市汪家店
杨万里（宋代）

小小楼临短短墙，长春半架动红香。
杨花知得人孤寂，故故飞来入竹窗。
丙午七夕后一日晚抵松江塔下
俞桂（宋代）

到得垂虹迫暮烟，前村雨暗莫行船。
幸然得与僧人熟，借得终宵客位眠。
同耿湋、司空曙二拾遗题韦员外东斋花树
卢纶（唐代）

绿砌红花树，狂风独未吹。光中疑有焰，密处似无枝。

鸟动香轻发，人愁影屡移。今朝数片落，为报汉郎知。
瑶台第一层
龚自珍（清代）

无分同生偏共死，天长恨较长。风灾不到，月明难晓，昙誓天旁。

偶然沦谪处，感俊语小玉聪狂。人间世，便居然愿作，长命鸳鸯。

幽香。兰言半枕，欢期抵过八千场。今生已矣，玉钗鬟卸，翠钏肌凉。

赖红巾入梦，梦里说、别有仙乡。渺何方。向琼楼翠宇，万古携将。
宫词 其八十五
周彦质（宋代）

上直归来日未晡，宫嫔相与戏摴蒲。蓦关渡堑寻常彩，无奈时时掷雉卢。
蝶恋花
王安中（宋代）

先发看红梅。

青玉一枝红类吐。粉颊愁寒，浓与胭脂傅。辨杏猜粉君莫误。天姿不到风尘处。

云破月来花下住。要伴佳人，弄影参差舞。只有暗香穿绣户。昭华一曲惊吹去。
坤成节集英殿宴教坊词致语口号臣闻视履考祥
苏轼（宋代）

三朝遗老九门前，又见承平大有年。
文母忧勤初化俗，曾孙仁孝已通天。
史书元佑三千牍，乐奏坤成第一篇。
欲采蟠桃归献寿，蓬莱清浅半桑田。
居厚弟乞以碍止法官回授公朝特俞所请族子有
刘克庄（宋代）

回貤异渥未之闻，凛凛乾淳生气存。
频对青藜真济美，虽埋玉树尚追尊。
奉新鸾诰陈幽壤，距小麟台只近村。
太息琰玄皆耄矣，诔成姑以寝为园。
见率斋王帘使
刘鉴（宋代）

人物东南又一初，甲田气运恰相符。
王通今日经重续，关朗当年筮不诬。
官廪月钱不足经费
宋祁（宋代）

俸微才给斗升储，炀灶烟沈乏爨苏。
下泽出游无款段，长安饱爨羡侏儒。
病杯残蚁分蛇影，梦管流尘晦鼠鬚。
天极包荒恩未报，敢随张翰忆秋鲈。
晚泛秀水
陆经（宋代）

落日进扁舟，沿回碧玉流。
未能追白鸟，贪共数游鲦。
翠壁玲珑倒，青天表里浮。
谁湔世间熟，洒出洞庭秋。
和运司园亭 其十 小亭
丰稷（宋代）

东西对孤骞，杖屦可幽歇。容光日月来，矧此明四彻。

鳞木张幄翠，蜃泉飞玉洁。往往得意时，宛在广寒阙。
和孙端叟蚕首十五首其四高几
梅尧臣（宋代）

桑柔不倚梯，摘桑赖高几。
每於得叶易，曾靡忧校披。
跻升类拾级，下上异缘蚁。
闲置草屋傍，鸣鸡或栖止。
禽兽昆虫之孝十首 其二 鹤
林同（宋代）

好是鹤鸣阴，居然子和声。休云气所感，自是物之情。
句
可止（唐代）

不知谁会喃喃语，必向王前报太平。（中山节度王处直座

咏白鹊，时诸侯兼并，王欲继好息民，故云。《高僧传》）
游招隐等寺
王鏊（明代）

春寒漠漠上宫袍，雨后山光涌翠涛。洞口云埋龙尚蛰，垄头泉迸虎曾跑。

每因怀古还兴叹，岂谓寻幽反得劳。明发丹阳重回首，长江天远瓮城高。
观蚁二首
杨万里（宋代）

一骑初来只又双，全军突出阵成行。
策勋急报千丈长，渡水还争一苇杭。
满江红（乙卯咏海棠）
李曾伯（宋代）

才过新正，能几日、海棠开了。将谓是、睡犹未足，嫣然何笑。一片殷红新锦样，天机知费春多少。更芳期、不待燕黄昏，莺清晓。

花旧说，南昌好。花宜占，东风早。想香霏地近，融和偏巧。佳句流传千古在，石湖不见坡翁老。倩何人、寄驿报家山，教知道。
佛日山
楼钥（宋代）

晓出都城暮入山，杖藜萧散易开颜。松风五里未行尽，隐隐疏钟紫翠间。
归化城
李必恒（清代）

归化城，徕群生。日入之部，就我日出主。闻风者，施施来。

来施施，帝念之。作室家，相地宜。俾尔父母兄弟妻子无寒饥。

出作入息，以遨以嬉。驻者歌，行者思。归化城，乐不可支。
奉酬王司训云笺之贶（二首）
聂大年（明代）

云笺新制出金溪，缄送烦君手自题。
写得新词谁解唱，薛涛坟上草萋萋。
朱侍郎致仕南归上特锡宴于玉津园仍诏两製三
杨亿（宋代）

征轮轧轧出皇都，行路咨嗟贤丈夫。
天子特令供祖帐，国门聊且驻骊驹。
旧僚送别倾三省，御醴分甘倒百壶。
下诏已闻推异礼，乞言犹自渴嘉谟。
冯公不是沈郎署，贺老缘何归鑑湖。
明主恩深若为舍，梦魂应绕博山鑪。
书慈光塔
释智圆（宋代）

灵骨未藏三十载，我来收得葬孤山。
此中起塔不在大，已有高名垂世间。
和陈鲁山十诗以孟夏草木长绕屋树扶疏为韵 其四
陆游（宋代）

樱酪事已过，角黍配夏熟。尚忆少小时，綵缕系腕玉。

此生本幻戏，衰态转眼足。三郎老无憀，始解叹丝木。
次韵黄岩高志尹
陈著（宋代）

冠屦天地间，车笠风云从。我行半东南，已复八十翁。

取友必端半，求我我蒙童。初见老不化，宿学今何功。

万丈委羽山，中有半中龙。文气苏玉局，心事庞德公。

岂不愿纳交，谁与先为容。何物瀹小子，托根岁寒松。

寄我寿我诗，墨妙扬古风。扇开眼眊氉，翼起身龙钟。

要知片云外，实共二浙东。气以类相应，面未心已同。

端如获骊珠，不羡放鸽笼。滥吹谱美茎，难报来施丰。
山间 其二
沈光文（清代）

生平未了志，每每托逃禅。不遂清时适，聊耽野趣偏。

远钟留夜月，寒雨静江天。拯涣方乘木，才弘利涉川。
昌甫题徐仙民诗集因和韵两篇 其一
韩淲（宋代）

断自晚唐后，人人尽做诗。生前由我集，名后得谁碑。

眇眇三灵见，萧萧一叶知。塔山林覆土，若奠替芳卮。
揭富阳孝子门
程珌（宋代）

去年何明正，有妇方笄年。
母病偕幼弟，奉佛祈病蠲。
既蠲未全已，剖肝代兰荃。
今年盛立旺，二子亦奇伟。
兄肝起母病，弟复先割股。
人生贵男儿，愧此簪笄女。
峨峨儒冠弁，愧此田家子。
予谬为令长，冥愚化不宣。
彼直天性厚，或以上泽覃。
劳之缗酒廪，重为此诗篇。
揭之旌其门，观风盛采旃。
既以观邦人，庶几风普天。
玉楼春
陈允平（宋代）

西园斗结秋千了。日漾游丝烟外袅。小桥杨柳色初浓，别院海棠花正好。

粉墙低度莺声巧。薄薄轻衫宜短帽。便拚日日醉芳菲，未必春风留玉貌。
阮郎归
晏几道（宋代）

来时红日弄窗纱。春红入睡霞。去时庭树欲栖鸦。香屏掩月斜。

收翠羽，整妆华。青骊信又差。玉笙犹恋碧桃花。今宵未忆家。
瑞峰院
董渊（明代）

石屏树幄白云端，溪路生苔树石间。
闲访禅家问尘世，总言尘事不相干。
和松月野衲海上人见寄二诗 其一
耶律楚材（元代）

游子痴愚莫识家，牛车远弃爱羊车。汪洋渤海龙宫藏，涓滴波羊坎井蛙。

迷后万言犹是少，悟来千里不为赊。丛林衲子空行脚，绕遍天涯与海涯。
句
南郑殿丞（宋代）

近阙已瞻龙虎气，思乡独望斗牛星。
次韵中玉水仙花二首
黄庭坚（宋代）

淤泥解作白莲藕，粪坏能开黄玉花。
可惜国香天不管，随缘流落小民家。
苦雨
叶茵（宋代）

农事正纷纷，天时异所闻。
举头方见日，翻手又为云。
茅舍蛙分部，槐庭蚁失群。
裁成忧国疏，斋沐告吾君。
四月一日三衢阻雨二首
杨万里（宋代）

小诗苦雨当云牋，寄似南风一问天。
漏得银河乾见底，却将什麽作丰年。
孔光
张耒（宋代）

乡原世尽谓醇儒，汉室倾危孰与扶。
试问不言温室木，何如休望董贤车。
浣溪沙 其十五
张孝祥（宋代）

妒妇滩头十八姨。颠狂无赖占佳期。唤它滕六把春欺。

僝僽佳佳并燕燕，恓惶柳柳与梅梅。东君独自落便宜。
翠微亭
连久道（宋代）

行迹年来酬□希，独□岩壑有深期。
□□道士能相属，请和空山木落诗。
题明初扇
许有壬（元代）

广文庭下草青青，绛帐秋风一夕生。诗思莫教乡思搅，江湖华发我同声。
偈颂一百四十一首 其五十八
释师范（宋代）

一冬二冬，叉手当胸。珠钻九曲，直在其中。
虚廓园海棠烂若朝霞，归有感呈园主人三首 其一
方仁渊（清代）

光比凝脂烂若霞，移根瑶圃植仙家。玉环去后魂犹艳，化作倾城一树花。
雁字 其三
陈大纶（明代）

暮雪惊飞紫塞笳，春风辞却瘴江花。淋漓翰墨经寒雨，错落珠江绚彩霞。

哀似仓书啼鬼魅，阵横张草走龙蛇。晚来明月江汀集，小篆犹看印浅沙。
鲥鱼
葛胜仲（宋代）

贯以柳条仍拨刺，芼之筠笋佐鲜肥。他年京洛憎凡馔，莫忘河亭染指时。
次韵陈彦博梅饮之什
李流谦（宋代）

又向疎梅检校春，乾坤浩荡日趋新。
一樽树下唤深酌，数岁天涯思远人。
正倚交情论晚暮，直因臭味作疎亲。
渊明嗜酒嵇康懒，只觉年来此是真。
示僧 其三
释慧空（宋代）

有问西来祖意，但与衲僧巴鼻。香林坐久成劳，东山睡多损气。
翕云三章章八句黄钟清宫
黄佐（明代）

油油翕云，维龙之朋。君子来思，球瑟和鸣。和鸣鼓庸，篚帛既共。

式愉式诲，君子攸躬。

油油翕云，维龙之遒。君子来思，鼓瑟鸣球。德辉孔周，云胡曾不我留。

饮此芳醑，俾我昭受尔休。

油油翕云，维龙之光。君子来思，球瑟锵锵。球瑟锵锵，匪曰大康。

饮此芳醑，以俾我尚于中行。
座中戏呈诸少年
白居易（唐代）

衰容禁得无多酒，秋鬓新添几许霜。纵有风情应淡薄，

假如老健莫夸张。兴来吟咏从成癖，饮后酣歌少放狂。

不为倚官兼挟势，因何入得少年场。
惜花
寇准（宋代）

深谢暖风传馥郁，长忧夜雨暗摧残。
黄昏欲放笙歌散，更绕未栏子细看。
水调歌头·送杨民瞻
辛弃疾（宋代）

日月如磨蚁，万事且浮休。君看檐外江水，滚滚自东流。风雨瓢檐夜半，花草雪楼春到，老子已菟裘。岁晚问无恙，归计橘千头。
梦连环，歌弹铗，赋登楼。黄鸡白酒，君去村社一番秋。长剑倚天谁问，夷甫诸人堪笑，西北有神州。此事君自了，千古一扁舟。
晓霁
司马光（宋代）

梦觉繁声绝，林光透隙来。
开门惊乌鸟，余滴堕苍苔。
翠微山居诗 其八
释冲邈（宋代）

莫向人间定是非，是非定得有何为。而今休去便休去，若欲了时无了时。
下元节后省试进奏院吏
洪咨夔（宋代）

推云不动雨声苦，醖雪未成风力乾。
瘖鹜一庭淘墨汁，也烦老子坐深寒。
奉陪两峰过雪湖次韵并赠两峰
谢迁（明代）

会集群英古亦稀，聚星堂启昼生辉。交期且共论今昔，世事何生问是非。

岩桂岭松宜岁晚，莼羹鲈脍及秋肥。停云总是怀人地，南北峰高一雁飞。
和于京兆景瞻金山八诗 其四 拟赋重游金山
倪岳（明代）

客船小泊亦多时，风雨冥冥有所思。新赏已孤三日醉，旧题聊续一联诗。

梦中泉石俱空界，眼底江山此色丝。夙愿可偿君莫忘，悠悠岁月尚无涯。
初秋宿直
晏殊（宋代）

绛河星斗夜阑干，禁署沈沈闭九关。
上帝册书群玉府，仙人宫阙巨鳌山。
凉蟾影度秋阴薄，促漏声来夜唱闲。
拥鼻吟多欲愁绝，严钟凄断树乌还。
山中元夕
吴说（宋代）

忆昔观灯夜，维舟天汉湾。
千官环凤辇，万炬转鳌山。
异县方营窟，佳辰独掩关。
悲凉追往事，华发坐来斑。
渡星宿江
李棠阶（清代）

穹浪翻空夜有声，河清门外一江横。火敦地古探源近，禄琫烟江绕郭平。

南去波涛添瘴雨，东来舆马阻邮程。何人驾得鼋鼍背，十丈虹桥指日成。
和马钟阳见怀
谭大初（明代）

山名丹凤未应虚，为有高人始结庐。种菊经年堪自老，味兰如昔肯忘予。

缄来开视惊时久，梦里相逢叹日疏。无耐凤雏亦飞去，从今谁寄造门书。
效孟郊体七首 其七
谢翱（宋代）

闺中玻黎盆，贮水看落复。看复复看日，日复从此出。

爱此日与复，倾写入妾怀。疑此一掬水，中涵济与淮。

泪落水中影，见妾头上钗。
灵岩杂咏再叠沈德潜韵八首 其六 研池
弘历（清代）

山川自太古，峙峻渟者泠。谁能夺化工，泉白峰常青。

此池盖昔有，菁藻看斜横。非吴王所斲，至理无须惊。
十忆 忆博
李元膺（宋代）

小阁争筹画烛低，锦茵围坐玉相攲。娇羞惯被诸郎戏，袖映春葱出注迟。
楞伽经注帖赞
岳珂（宋代）

贝多之叶来金仙，益以注释非忘言。
楞伽著在西域编，名虽或讹经则传。
唐世经生笔力便，兹文流布今几年。
河南题字恐未然，留与末世观蹄筌。
曾宏甫见招看海棠而郡城新有更初阖扉之令予
曾几（宋代）

西蜀名花得许秾，晚来呼客醉花中。
可怜朵朵枝枝弱，自占深深浅浅红。
收拾虽微少陵老，宠光还有翰林公。
无聊独出城闉去，烧烛看时恨不同。
吕惠穆挽诗四首
文同（宋代）

帝御皇图后，公居右府时。
开陈诸议论，感发止嗟咨。
自此倾宸眷，方将正宰司。
胡为便沦谢，天意固难知。
韩子师朝路为小人无礼去国再来婺女
姜特立（宋代）

推敲乍可恕诗客，攘臂岂容遭怒螗。
三尺何时尸鼠辈，九霄一怒失鵷行。
君王拟听尚书履，使者行催相园装。
共喜怒边归去近，双溪椎鼓下舟航。
送沈少府还江宁
钱起（唐代）

远宦碧云外，此行佳兴牵。湖山入闾井，鸥鸟傍神仙。

斜日背乡树，春潮迎客船。江楼新咏发，应与政声传。
日暮系舟
仲并（宋代）

新晴不受短篷遮，系缆持觞一太嗟。
柳岸萧条难驻客，茅檐安稳不如家。
百年有几欲华发，今日无多已暮鸦。
五世乡关泽未斩，欲归心折雁行斜。
寓怀
许浑（唐代）

南国浣纱伴，盈盈天下姝。盘金明绣带，动珮响罗襦。

素手怨瑶瑟，清心悲玉壶。春华坐销落，未忍泣蘼芜。
相和歌辞。铜雀妓
刘商（唐代）

魏主矜蛾眉，美人美于玉。高台无昼夜，歌舞竟未足。

盛色如转圜，夕阳落深谷。仍令身殁后，尚足平生欲。

红粉横泪痕，调弦空向屋。举头君不在，唯见西陵木。

玉辇岂再来，娇鬟为谁绿。那堪秋风里，更舞阳春曲。

曲终情不胜，阑干向西哭。台边生野草，来去罥罗縠.

况复陵寝间，双双见麋鹿。
读江西诗呈游光化料院
蔡沈（宋代）

江西多秀士，卓跞相后先。
其中最翘楚，无出黄陈前。
森然插天干，琢削草舍椽。
羌童扣金石，越女调管弦。
非无要妙音，难与韶濩传。
王风惜云远，屈宋美独专。
沉浓玄晖诗，典雅渊明篇。
少陵备众体，太白真谪仙。
微情寄风月，肺腑皆天然。
自从句中眼，一字千金钱。
于今百馀载，诵说如河悬。
人惟屋下屋，何以千万间。
正声日微茫，寂感空无边。
游龙湖庵
丘葵（宋代）

一路野花开，春阴满树苔。
旧时僧已去，前度客重来。
沮世年年变，尘心事事灰。
跏趺清书永，玄奘壁间回。
酬张杲卿相公见招
范纯仁（宋代）

先君同榜更何人，教育偏蒙契义亲。孔氏系匏暂滞迹，辽阳归义羡閒身。

四朝盛事浑经眼，千日浓醪好入唇。箕颍更无高放客，只应梅柳为公春。
春晚简溪友
周密（宋代）

楚烟新百五，汉禊古重三。节序正如此，情怀自不堪。

蜜香蜂蜕蛹，绵老柳飘蚕。有约溪边去，观鱼共剧谈。
句
释思聪（宋代）

千点乱山横紫翠，一钩新月挂黄昏。
虞美人·槐阴别院宜清昼
元好问（金朝）

槐阴别院宜清昼，入座春风秀。美人图子阿谁留。都是宣和名笔，内家收。
莺莺燕燕分飞后，粉淡梨花瘦。只除苏小不风流。斜插一枝萱草，凤钗头。
和千家诗六十首 其五十四 直中书省
李江（明代）

风沉禁院门深锁，香尽金炉觉夜长。声中自有黄金屋，翰苑知是读书郎。
和资深同游尘外亭韵
袁说友（宋代）

城南绝景半林端，城北荷塘十亩宽。
风月无尘频入座，江山吊古一凭栏。
瀛红浅露娇啼脸，绡翠轻颸醉倚干。
日暮对花吟不足，三翁步屧小桥看。
题赵纯甫渭川千亩图
章甫（宋代）

君家天姥山前居，未办种竹先作图。
不惟要与千户等，亦念岂可一日无。
劲节虚心听霜露，细香静色宜风雨。
玉版禅师得饱参，翠袖佳人定何许。
津津喜气见眉间，准拟他年如此闲。
可无嵇阮相往还，俗客傥来君掩关。
钱塘道中望越州山
项安世（宋代）

隔江东望越州山，七载重来喜破颜。
却数故人今几在，一襟清泪湿潸潸。
小仰山
萧炳（宋代）

万丈青山插碧天，真人炼药石依然。
功成自此飞升去，屈指人间八百年。
清平乐
唐榛（清代）

江南三月。好雨知时节。一夜小楼听不歇。桃花李花俱发。

重楼山外青山。春光多在珠湾。试问清风明月，何曾拘管人间。
左掖闻莺
钟顺（明代）

彤庭朝罢散鹓行，睍睆啼莺绕建章。玉笛清传桥外路，银筝微建苑中墙。

宫花吐锦红初艳，渠柳垂丝绿正长。儤直题诗正不厌，更从何处醉壶觞。
故山
黄滔（唐代）

支颐默省旧林泉，石径茅堂到目前。衰碧鸣蛩莎有露，

浓阴歇鹿竹无烟。水从井底通沧海，山在窗中倚远天。

何事苍髯不归去，燕昭台上一年年。
寄父
王氏（宋代）

西风不入小窗纱，秋气应怜我忆家。
极目江南千里恨，依然如泪看黄花。
水帘
刘延世（宋代）

冷筛千嶂雨，寒□一钩□。
不放香烟出，长教隔画瞻。
云安
陈沂震（清代）

水折山纡路欲穷，何曾破浪驾长风。高峰猿啸重云里，绝壑舟行乱石中。

宦迹羁愁川上下，诗翁遗事瀼西东。云安曲米今何有，寂寞谁怜酒盏空。
和清明上冢韵
王梦应（宋代）

酒壶花担发双明，陌上携扶笑语声。
桑叶影稠春欲暗，楝花寒语雨初晴。
宫官记梦曾传烛，□客无诗定罚觥。
老影年年霜露感，牛羊踯躅乱孤茔。
村市醉归
陆游（宋代）

伏枥元知免骇机，翦翎岂复慕群飞。
坐中客满知心少，囊里诗多得意稀。
小市雨余寻酒去，野桥日落策驴归，不辞十里行空翠，终胜京尘仕客衣。
题李立父高远楼
真德秀（宋代）

君家百尺楼，近在环堵室。
室处岂不佳，暑溽厌烦郁。
著脚蹑层岂，心眼便超轶。
好风天外来，佳月云端出。
清明湛空阔，洞视了孅悉。
岂徒快登临，抑可验学术。
大哉天地心，昭然本如日。
世人庳且隘，动以私见窒。
未能脱尘凡，底处识微密。
羡君有斯楼，发以静春笔。
知崇与礼卑，二义贯于一。
独理要高明，履道贵平实。
庶几足目俱，不但窥彷佛。
工夫妙方寸，岂假身外物。
此境未昭融，此屋空突兀。
君看希圣徒，陋巷暗蓬荜。
遣意
仇远（元代）

抖擞老精神，飘蓬又一春。
敢言惟有我，每恨不如人。
文字须称韵，功名莫认真。
青铜杖头在，留与买乌薪。
湘春夜月 其二 三月十五夜月晕
易顺鼎（清代）

记前宵。也曾照破无聊。谁选尺二情天，宽画广寒牢。

为有数层云气，更数层风色，料定明朝。问红窗镫火，劝人愁死，著甚根苗。

去年今夜，重城黯黯，故国迢迢。难得一家人影，把老蟾清泪，点滴都销。

悄团圞坐，觉空庭水气周遭。仙梦醒，讶何方笑语，飘来上界，几阵如潮。
僧问四料拣因而颂之 其四
释守卓（宋代）

人境俱不夺，东西任该抹。七九六十三，相逢阿喇喇。
寄沈时仲
李洪（宋代）

故人为别又经年，几度临风思黯然。
赤县暂陪珠履客，青衫空黯小山篇。
壮时之武无能用，老矣扬雄只守玄。
何日西湖追旧约。淡烟疏雨泛湖船。
和
欧阳修（宋代）

梅公怜我髭如雪，赠以双禽意有云。但见寻常思白兔，便疑不解醉红裙。

吟斋虽喜留闲客，野性宁忘在岭云。我有铜台方尺瓦，惭非玉案欲酬君。
怀子充复次间字韵
李彭（宋代）

弥年旷不接，耿耿心未阑。缘何税君鞅，饱看江西山。

追凉故园树，待月房心间。君归有后约，怅望何时还。
代李居士谒王去非制干三首
刘宰（宋代）

一来寒谷转春风，百万喁喁说此翁。
坐见西州成俗阜，忍令北客尚途穷。
筹边闻道无遗策，幕府流傅已上功。
便有细书催入觐，早回生意一言中。
山行二绝
黎廷瑞（宋代）

杖藜窅窕更崎岖，黄叶漫山路欲无。
小屋低烟长短竹，曲塘斜日两三凫。
句 其一
夏倪（宋代）

蚁浮金椀浊，妓压画船低。
送蔡守
徐积（宋代）

维淮之南，楚为剧州。守土之吏，孰明以周。蔡公既来，爰究爰乂。

明维照奸，威维沮伪。维明维威，无敢恣睢。侯曰可矣，其治孔易。

乃兴学校，示之本原。儒居儒处，礼容义言。乃修释奠，教民之恭。

有严其色，有孚其颙。乃行乡饮，躬为主人。拜辱拜豆，盥洗献宾。

其仪孔肃，其礼孔均。乃召父老，父老俱来。幅巾短褐，浩其盛哉。

父老升矣，侯则兴矣。父老坐矣，侯则妥矣。父老未醉，笑歌其声。

父老既醉，发白颜赪。父老去矣，侯则举矣。馈之物矣，告之语矣。

其语维何，维善是示。善者使修，恶者使止。告尔宗族，告尔邻里。

维时父老，奉之以行。维时庶民，亦克用承。悖傲者沮，善良者兴。

狠不敢斗，强不敢凌。不义之讼，莫涉吾庭。行之期年，几移其风。

吏事用简，狱牢数空。道上之物，必归其主。行路之人，无或敢取。

逋攘慝奸，明其购赏。倾其巢穴，破其支党。侯曰未也，江淮之患，不备不虞。

乃召尉逻，乃呼卒徒。乃张尔弓，乃操尔殳。乃坐乃作，乃驰乃驱。

勇者乃奋，怯者乃舒。我备既强，我戎既整。小剽之攘，破胆缩颈。

侯之方略，可以捍边。捍边如何，威名毅然。何兵不精，何城不坚。

虏不敢犯，敌不敢前。侯有所祈，曾不旋日。雪霶雨零，舆濡衣湿。

维其有德，将之以诚。神由以格，物由以亨。侯之为人，不患不恕。

维恕维威，维民维宜。侯为使者，不患不威。维威维恕，维感维豫。

侯之察狱，不患不明。维恕维明，维平维精。维时岭表，维时海隅。

闻侯之风，既安且需。冤者使伸，戚者使愉。

吏长则进，物残则除。抉其已垢，刮其已污。维有其才，无施不可。

用之本朝，维良维佐。用之一方，一方之纲。嗟今之人，莫如侯者。

侯之所为，可示天下。维其可示，是以可歌。
城南杂咏二十首·丽泽
张栻（宋代）

长哦伐木篇，伫立以望子。
日暮飞鸟归，门前长春水。
沁园春（赞吕公）
葛长庚（宋代）

渭水秋深，溢江春老，洞庭一湖。问城南古树，如今在否，洛中狂客，还更来无。独上君山，渺观岩石，八百里鲸波泛巨区。何曾错，有茶中上灶，酒里仙姑。

终须。度了肩吾。稽首终南钟大夫。日太平寺里，题诗去后，东林沈宅，大醉归欤。天上筵多，人间到少，更不向庐山索鳜鱼。如何好，好借君黄鹤，上我清都。
句
秾华（清代）

柏堂新成乐未央，回来回去绕裴郎。
童丱须知 其八
史浩（宋代）

谷粟桑麻不可无，剩求珍玩欲何如。道人家具唯清净，不用巾箱巧贮储。
春日怀归
杜审言（唐代）

心是伤归望，春归异往年。河山鉴魏阙，桑梓忆秦川。

花杂芳园鸟，风和绿野烟。更怀欢赏地，车马洛桥边。
落叶和查夏重 其一
陈吁（清代）

霜风摵庭柯，败叶琤然下。秋声树间歇，策策鸣渐哑。

萧条辞故枝，捷疾飘屋瓦。月明乌栖惊，柳秃鸦藏寡。

冉冉岁序迁，荣落如斯者。
病中遣怀
陆游（宋代）

家贫不与身添业，病久宁非天儆予？扫尽世间闲忿欲，小园烟雨种春蔬。
拟寒山寺 其九十八
释怀深（宋代）

浮生七十岁，二万五千日。睡眠与疾病，光阴强半失。

火急便回头，寸阴诚可惜。嗟吁世人人，班白犹放逸。
腊日
李先芳（明代）

腊日烟光薄，郊园朔气空。
岁登通蜡祭，酒熟醵村翁。
积雪连长陌，枯桑起大风。
村村闻赛鼓，又了一年中。
山居次蔡南民韵
丁煐（清代）

霭霭峦烟锁，茅庐傍竹边。风微人不觉，日上我犹眠。

涉世无良策，端居守薄田。一尘俱拂净，闲里自忘年。
求刘忱明复龙图为画山水
冯山（宋代）

晋唐诸公重小笔，高价直与才名俱。然多华丹少泉石，清格往往人间无。

至今百存无一二，存者真伪难分区。营丘李成称绝迹，峰岩秀拔非常模。

穆之洒落亦其亚，玉堂屏上潇湘图。董屈许范凡数辈，隐隐俗气藏肌肤。

乃知山水系绝品，笔墨造化非功夫。要之文章之绪馀，世上真巧归吾儒。

益昌台府少文字，见性文室谈毗卢。龙门雪景生坐隅，山潜水奥争奔趋。

倚空直干斗孤耸，缘险古道盘萦纡。拥衲禅僧对寂寞，携琴朝士来崎岖。

主人肆笔聊自娱，新言默与天机符。公家清白传数世，经济满腹冰霜壶。

一言不用辄掉臂，五年蜀使甘驰驱。时将素毫写胸臆，宁复意外分精粗。

复古虽清尚许格，与可亦壮非燕徒。岂如公思脱羁束，破碎嵩华倾江湖。

穷冬从公熟窥看，爱重不觉声嗟吁。灵峰北菀助萧爽，雪不到地风号枯。

平生好画已成癖，宁借不喜临与摹。出公门下欠公笔，有类客海遗明珠。

愿公乘兴一挥洒，束绢数幅光芬敷。异时解组还故庐，皎洁将伴林泉躯。
夜兴
张镃（宋代）

老火顿扫迹，颢气凝清英。
病淙少栖泊，循檐听风声。
桂魄未及圆，列纬已让明。
银潢谁决流，静向苍旻倾。
引领欲纵望，众屋高峥嵘。
又成兴局促，万里孤遐征。
阴墙想露溥，夕蔓粘青萤。
怯冷独归户，搔头对长檠。
咨嗟分赋薄，煮药过半生。
随缘但顺受，境逆或渐平。
年年中秋夜，裴回晓钟鸣。
屈指行复来，得失当除乘。
满庭芳
佚名（宋代）

一种江梅，偷传春信，夜来先绽南枝。嫩苞寒萼，妆点缀胭脂。雪里浑迷素质，明月下、惟有香肌。山村路，人家舍窄，低亚水边篱。偏宜。
寿阳女，新妆淡淡，粉面曾施。更胡笛羌管，塞曲争吹。陌上行人暂听，香风动、都入愁眉。音书杳，天涯望断，折寄拟凭谁。
游香山次正言韵
楼钥（宋代）

四山过雨翠光流，境胜心閒自点头。
野鸟叫春多格磔，晚风吹点故飕飕。
三年几作旧山梦，一笑喜成今日游。
独叹寒泉本无意，强随机械走溪沟。
题沅陵县治廓轩
赵蕃（宋代）

昔我过此屋，四壁蔽莫窥。屋外何所有，榛草连污池。

今我重来过，壁去檐竹垂。榛草既除屏，洿池出涟漪。

檐前复何有，江上山参差。山穷望不穷，所恨眼力遗。

主人要命名，名汎境不随。昔闇今则廓，曰廓咸谓宜。

慨兹一室尔，系在治不治。除昏与致明，可不念已为。

游焉且息焉，舍斯复何斯。岂惟君是规，我亦因得师。
再次韵
陈造（宋代）

传闻使者心，忽士几忍渴。
广文马已秣，势似不宜遏。
长翁仕穷山，离索几苟活。
藉君忘幽独，长恐有力夺。
劝其少徐之，无谓险肤聒。
吾侪冷如冰，虽坐慵造谒。
渠侬夏畦讥，火驰自生孽。
山城灯火夜，而况已再阅。
佳人参辟辰，俗子眼中屑。
一笑待休沐，官事罢剸割。
期丧近丝竹，忧患偷愉说。
古人惜中年，吾请用此说。
为君枝病躯，偕我酬令节。
捐金装玉梅，舣楫命桃叶。
旧曲迄未试，把杯看翻雪。
始生七章章八句上皇子嘉王生辰
陈傅良（宋代）

王看松柏萌，未贝叶与枝。
冲然一点春，其大可十围。
云胡间不茂，为失雨露滋。
乃知生意同，其异各所罹。
濮道甫挽词二首 其二
李之仪（宋代）

倜傥胸襟孰可侔，生平行乐自优游。坐忘更漏棋盈局，醉彻笙歌月满楼。

千顷田园常富足，几朝冠盖旧交游。佳城今日悲埋玉，亘古传名信不休。
千秋岁 寿外姑
廖行之（宋代）

腊馀时候，天意收寒早。梅信动，春先到。晓来湘水上，有底风光春。

春有意，惯随仙仗来蓬岛。

一念到人间，依约瑶池道。心春在，慈为宝。蟠桃多岁月，不数如瓜枣。

千岁也，朱颜绿鬓人难老。
卖花声 许群修碧声山馆图
赵庆熹（清代）

风露夜泠泠。何处秋声。梧桐叶上最分明。此际碧纱关不住，红出书灯。

帘幕峭寒生。垆鸭烟停。兔华如水漾中庭。安得一枝横竹好，吹到三更。
水调歌头·送王子初之太原
王恽（元代）

将军报书切，高卧起螭蟠。悲欢离合常事，知己古为难。忆昔草庐人去，郁郁风云英气，千载到君还。歌吹展江底，长铗不须弹。
路漫漫，天渺渺，与翩翩。西风鸿鹄，一举横绝碧云端。自笑鹡鸰孤影，落日野烟原上，沙晚不胜寒。后夜一相意，明月满江干。
子房二首 其二
周密（宋代）

报韩兴汉已封留，辟谷将为世外游。四老已归如意死，不堪人彘戚姬愁。
送嵩上人住庵
释正觉（宋代）

禅腹须来竹篾缠，好看水牯自耕田。
布单不卖三千里，树耳谁疑二十年。
一句合头尊旅会，十方坐断正偏圆。
它时投杖来相访，且莫穷忙空竖拳。
淳熙三年发皇后册宝十三首
佚名（隋代）

卜月惟良，練辰斯藏。
臣工在庭，敛佩玱玱。
来汝疑丞，明命是将。
有淑其德，无或怠遑。
和文倅侯彦嘉二首
王之道（宋代）

晖晖晴日树头平，望外遥山宿雾轻。
积潦夜增南浦涨，微风朝送北窗清。
滞留羁客牵归思，陶写新诗尽物情。
谁谓克宵常苦短，老来无寐厌长更。
山居四咏 其四 石铫
李纲（宋代）

谁刳苍玉事煎烹，形制深宽洁且轻。觱沸未看浮蟹眼，飕飗先听起松声。

龙头豕腹徒嘲诮，铁涩铜腥费挈擎。多病文园苦消渴，煮泉瀹茗正须卿。
次通守韵题和政堂
王质（宋代）

搀天高柳意堂堂，柳外山长水亦长。百尺冰壶清彻底，一川云亦烂生光。

暂看属玉摇波影，速驾麒麟入帝乡。宣曲宜春骖辇路，上林风味薄沙棠。
方红
方岳（宋代）

炎蒸官屋如樊笼，安得雪嚼郎官红。
海山仙人隔千里，忽到眼中宗派同。
过重萝山留别主人丁平之
刘翼明（清代）

桃源有路问羲皇，题遍伊人薜荔墙。弘景原非松不梦，辋川本以画为庄。

秋光到树红千叶，水气浮山绿一行。有客何来逢细雨，重阳连日作高阳。
和鲁南后腊月六日对雪三首 其三
顾璘（明代）

地远平能布，帘疏巧解寻。云低围素野，松劲擢青林。

食尽乌难下，池融水渐深。闭门僵卧客，何有畏寒心。
赠景福顺长老二首 其一
苏辙（宋代）

屈指江西老，多言剑外人。身心已无著，乡党漫相亲。

窜逐知何取，周旋意甚真。仍将大雷雨，一洗百生尘。
菩萨蛮
程垓（宋代）

扶犁野老田东睡。插花山女田西醉。醉眼眩东西。看看桃满溪。

西桑山下足。纨绮人间俗。莫管旧东风。从教吹软红。
黎含中招饮双㙮寺
申佳允（明代）

㙮影双悬夏木菲，烧灯酌酒话斜晖。风轻两袖香随马，一路清尘傍舄飞。
次韵留守刘观文鹿鸣之什
许及之（宋代）

一时天府姓名登，三载文翁礼俗型。已著衮衣亲劝驾，更施燕席共谈经。

杏园路逐三春暖，星汉槎通八月灵。圣策若询黄发老，为言轻重系朝廷。
渔父词
法常（宋代）

此事楞严常露布。梅华雪月交光处。一笑寥寥空万古。风瓯语。迥然银汉横天宇。蝶梦南华方栩栩。斑斑谁跨丰干虎。而今忘却来时路。江山暮。天涯目送鸿飞去。
残春夜雨
宋庠（宋代）

春色无情老，宵云有恨低。
轻寒借鸿驶，早暝入乌啼。
晦烛风生幔，漂花溜涨溪。
滴階兼被草，聊此況凄迷。
游姑妇岩
汪真（宋代）

玄武崖前启洞天，登登转望已超然。
春工着地看如画，水籁到山听似弦。
鸟驾高山呼饮酒，童衙平野舞秋千。
自欣烟火仙都里，得意还来诗一篇。
和春雨韵
王洋（宋代）

荣辱一时梦，浮生百种心。
愚因难化稳，懒为不治深。
分退何须卜，贪高每自斟。
须君说情话，泽畔保行吟。
夏日雨后集苕华室观同人所藏书画
纪钜维（清代）

那计痴儿笑老颠，尽寻乐事傲顽仙。云烟过眼能娱我，晴雨何心莫问天。

画里溪山疑隔世，镜中勋业惜流年。壮夫正有屠鲸技，如此消磨亦可怜。
卜算子·阻风瓜步
陈维崧（清代）

风急楚天秋，日落吴山暮。
乌柏红梨树树霜，船在霜中住。
极目落帆亭，侧听催船鼓。
闻道长江日夜流，何不流侬去？
友松亭代松语
戴复古（宋代）

从来岩壑守孤踪，岂料移归宝籞中。
幸在交游一人数，愿勤培籞百年功。
朱门纵有三千客，青眼毋忘十八公。
根本既深枝叶茂，相期直上碧霄中。
玉楼春 其五
程颂万（清代）

阑干倚遍重来凭。不奈多娇长似困。年年三月病恹恹，堪恨风流成薄幸。

珠帘半下香销印。欲扫残红犹未忍。不随流水即随风，满眼凄凉愁不尽。
淳熙十六年皇后册宝十三首
佚名（隋代）

鱼轩鼎来，象服是宜。
班于内庭，率礼惟祗。
化以妇道，时惟母德。
是庆是类，于能乐兮。
送绛州郭参军
卢纶（唐代）

炎天故绛路，千里麦花香。董泽雷声发，汾桥水气凉。

府趋随宓贱，野宴接王祥。送客今何幸，经宵醉玉堂。
次韵艾主管二首 其二
周紫芝（宋代）

病畏空缘浅，愁知醉境宽。五穷空抱艺，六巧岂胜寒。

鹤骨全凭杖，霜毛不受丹。春云莫成雪，僵卧有袁安。
江南弄
顾我锜（清代）

东吴头，西楚尾，江南遥遥数千里。就中姑苏与广陵，舟车辐辏如流萍。

纷华满眼遍城郭，大家小户乐复乐。红楼大道珠翠繁，画槛中流箫鼓作。

酒酣肉饱不知倦，佳冶盈盈满芳甸。稗贩犹裁白纻衣，闾娵亦著黄金钏。

回头却顾四壁空，小儿索饭啼门东。未知衣食竟谁是，且复强举称豪雄。

呜呼！江南之贫贫若洗，朝歌夜舞徒为尔。
临江仙（赏花）
赵长卿（宋代）

忆昔去年花下饮，团栾争看酴醿。酒浓花艳两相宜。醉中尝记得，裙带写新诗。

还是春光惊已暮，此身犹在天涯。断肠无奈苦相思。忧心徒耿耿，分付与他谁。
汪丞招饮问梅
赵汝燧（宋代）

把酒问梅开也未，巡檐搜见两三枝。祇缘今岁寒差甚，故比常年花较迟。

折向纷华筵畔看，输他冷淡水边时。含香嚼蕊清无奈，散入肝脾尽是诗。
周东乡载酒冰溪上因游岳祠醉作
戴表元（宋代）

葫芦城下草平沙，狼牙峰前溪吐花。
晴日路尘清野马，空林人语乱神鸦。
馋思火瓮生烧笋，渴爱山炉熟煮茶。
投老远游何所惜，为君欢坐岸乌纱。
舟行用前韵怀祝子权
仲并（宋代）

杨枝巧作腰支弱，不分小桃红入萼。
风光向人但妩媚，客子那知行路恶。
短篷荡漾晴波裹，取次茶深酒薄薄。
所思故人殊未来，悲风为我生绝壑。
尘沙隔年不相见，结邻空记他时约。
相看一字不寄将，剩有新知岂云乐。
眼前俗士败意耳，忆君岁岁空牢落。
炯炯眉目端可思，月照西廓暮云廓。
寄钱泰窝陈雪轩二遗叟
王逢（元代）

天转云东上六符，有怀无寐枕同孤。
紫芝隐曲歌商皓，烈火残经补汉儒。
私地春先梅老发，盛阴雷疾草狂苏。
祖生迟旦疏殊甚，不计中流少一壶。
夏旱
李石（宋代）

四月旱火坤西维，湫潭百丈沧江湄。
潭中老龙帝所御，偃蹇不任世俗羁。
招呼频费香火诚，去则甚速来何迟。
炎官火伞日轮午，一尘不动天琉璃。
火光之中兴白雾，风伯鼓鞴雷奋椎。
黑云压城白昼暝。倒泻银汉倾天池。
帝勅九乌以震死，血饱龙吻纷淋漓。
再拜谓龙曷少霁，龙与我职均有司。
商霖傥可通帝梦，正直炯炯唯龙知。
临江仙
程大昌（宋代）

抗步碧潭弥弥，五畬青髻累累。何年乔木倚筇枝。搜寻同队者，何说钓游时。

今日昂藏称壮子，向来襁褓婴儿。年周甲子又重书。岂容藏老丑，照白有清池。
沁园春·读史记有感
程必（宋代）

试课阳坡，春后添栽，多少杉松。正桃坞昼浓，云溪风软，从容延叩，太史丞公：底事越人，见垣一壁，比过秦关遽失瞳？江神吏，灵能脱罟，不发卫平蒙？
休言唐举无功，更休笑丘轲自阣穷。算汨罗醒处，元来醉里；真敖假孟，毕竟谁封？太史亡言，床头酿熟，人在晴岚烟霭中。新堤路，喜樛枝鳞角，夭矫苍龙。
露坐
陆游（宋代）

岸帻临窗意未便，又拖筇杖出庭前。
清秋欲近露沾草，皎月未升星满天。
过埭船争明旦市，蹋车人废彻宵眠。
齐民一饱勤如许，坐食官仓每惕然！
再赠陈季张拒霜花二首 其二
黄庭坚（宋代）

倒著接䍦吾素风，当时酩酊似山公。且看小槛新花蕊，休泥他山晚菊丛。

顾笑千金延客醉，解酲五斗为君空。欢娱尽属少年事，白发欺人作老翁。
嘉定丁卯余守槜李召远群人见饯於三塔湾偶至
岳珂（宋代）

往年曾佩双湖组，古刹犹题三塔湾。
堕雁重寻湖浩渺，断虹浑记水回环。
两州隔涉名无改，二纪栖迟老复还。
病衲虽无分别想，经行莫作少年看。
次儿瀹以诗四首道各意因两用其韵
陈著（宋代）

角利蛮与触，幻世慈若巴。
当知靠里业，自有书满家。
忆母
沈受宏（清代）

贫是儒家事，难安为老亲。遥怜负米客，长作倚闾人。

夜绩孤灯暗，朝梳白发新。生男亦何益，只是累艰辛。
和张广文贲旅泊吴门次韵
陆龟蒙（唐代）

高秋能叩触，天籁忽成文。苦调虽潜倚，灵音自绝群。

茅峰曾醮斗，笠泽久眠云。许伴山中躅，三年任一醺。
再题巾山二绝贻王如山监簿
舒岳祥（宋代）

北山自负任翻句，多少诗人阁笔休。
戎挟两峰怀袖去，并它句子一时收。
寄夏均父二首 其二
饶节（宋代）

四海交情未有君，解衣推食见情真。平生烂漫如一日，万里周旋觉更亲。

我已山林新祝发，君犹州县故随人。而今官意知何似，早晚归来洗世尘。
贪泉
陈献章（明代）

藜藿可养生，柏棺可送死。瓦砾是黄金，贪泉亦清泚。

饮水心不易，岂独夷齐尔。山鬼笑侬家，侬家笑山鬼。
千顷山
章槱（宋代）

欲为龙池游，束装戒蓐食。
鸡鸣天未曙，呼儿重蜡屐。
潆洄溯寒溪，砍荦疲乱石。
迢迢万丈岭，宛转苍龙脊。
山高吐朝气，恍不辨咫尺。
俯听雷雨声，仰逐猿猱迹。
委蛇度花坞，绿净草可席。
喜如出笼槛，身轻飞鸟掷。
不辞双足茧，远探蛟龙窟。
传闻此山巅，旧有沧海色。
迩来三十年，潭湫亦枯荻。
至今应江潮，尚浮鸥鹭集。
至理竟未解，对之空太息。
不如西湖游，挥篙泛瑶碧。
社后一日风雨中作
赵蕃（宋代）

南山北山雨未分，东村西村鸡叫群。
病夫深居百不闻，香炉茗碗频策勋。
浮生踪迹空中云，期须变化归无垠。
春风九十又足云，眼中红白徒纷纷。
次致政张大夫韵二首 其二
彭汝砺（宋代）

李郭曾同溪上船，途人指点作神仙。松篁老长芰荷密，凫雁飞浮鸂鶒前。

霖雨未终岩野地，阳春方擅郢中天。文章不敢兰亭比，翰墨才能记岁年。
珠公归自永阳山中出其山居槁因赋 其二
廖大圭（元代）

日日思山不肯归，年来心事固多违。老禅真有诛茅地，应许孤云作伴飞。
试院中
王安石（宋代）

青灯照我梦城西，坐上传觞把菊枝。
忽忽觉来头更白，隔墙闻语趁朝时。
屡雪
韩琦（宋代）

欲识经冬气倍和，高穹回瞩念民瘥。尽搜秋夏乘龙起，并与寰区瑞雪多。

是处玉峰开璧府，几番云浪溢银河。来牟定过前年麦，销得衰翁醉又歌。
记黔西州桂箐团徐生先任死难事
沈丙莹（清代）

滥泥沟深，壤接鸭池。弓箭结社，桂箐魁奇。孰纠集是，先任徐氏。

新场杀贼，惟桂箐之士。壬戌仲秋，寇犯龚州。爰壁城下，爰肆虔刘，乡各自守。

徐生曰否否，谓乡之于州，犹手足之有首。奈何勿救。

乃召其伍，乃建旗鼓。奋臂一呼，人莫不武。贼骑云屯，孤军无援。

先轸赴斗，乃丧其元。仲叔季弟，东海昆孙，二十二人，歼旃无复存。

呜呼国殇，羞彼戎行。汪童死姬，华殖死姜。勿曰微贱，伊史乘之光。
李阳河即事
庞尚鹏（明代）

秋尽东行思渺然，阴阳何用问苍天。数声黄鹄青云上，几点疏星白雁前。

月印西林明野寺，潮平东海长桑田。十年风雨江湖梦，重问当年范蠡船。
朱南剑挽词
楼钥（宋代）

棋战久不对，对盟亦寖寒。
方期会真率，乃尔变悲欢。
岁晚本无憾，情深那忍看。
佳城何处是，东望涕汍澜。
十三砺十首 其二
郑思肖（宋代）

穷阴有巨蛇，蜿蜒数千里。磨牙雨毒雾，闻其气者死。

我心不回邪，纵毒徒为尔。终将飞剑去，一击化为水。
和李巽伯送刘德基赴县斋
王庭圭（宋代）

令君湖海士，置榻谓公贤。绿野千峰翠，朱甍万室连。

客依彭泽柳，人问孝廉船。他日功名逼，金鱼未免悬。
题茅山观
许坚（唐代）

常恨清风千载郁，洞天令得恣游遨。松楸古色玉坛静，
鸾鹤游来青汉高。茅氏井寒丹已化，玄宗碑断梦仍劳。
分明有个长生路，休向红尘叹二毛。
陪诸公观稼
张庄（宋代）

山甫遄归有诏期，省耕聊复辉幢麾。翠岑恰似千旗密，绿野何妨万马驰。

雕鹗精神元老贵，鼎彝功业太平时。自惟晚进诚天幸，偶附台躔每处随。
题庶子张鹏翀所进日长山静便面即用其韵 其三
弘历（清代）

半是山僧半是农，卧听隔嶂晚来钟。疏篱野彴无人到，灌木丛阴绿正浓。
秋岩自山中见约
董嗣杲（宋代）

九江驿里见春风，几度怀清隔晓钟。
思白有人伤柳色，依刘无地感萍踪。
半生力学羞长剑，两载心期信短筇。
九叠屏高有标致，远公相约则吾从。
秋风引
曹勋（宋代）

阊阖天门开九重，金茎肃萧摇霜风。
吴江木落龙庭空，鸡鸣起舞何匆匆。
胡尘高翳山□东，边声夜入乌号弓。
吴文炳报载藏经船坏已为曝晒毕二首 其二
虞俦（宋代）

贝叶琅函免浸淫，贤侯料理意何深。慨然忧物如忧己，已得他时援溺心。
次韵冯伯昂见寄 其一
朱同（明代）

君在高楼对山坐，我向蓬窗对山卧。湖山收雨作晚晴，山色满帘窗外过。

茶烟石鼎松风远，半枕梨云春梦破。起来便作春山游，莫待早梅如豆大。
东皋泛舟
博尔都（清代）

乘兴兰桡泛碧溪，渔歌惊散水禽啼。白蘋渡口烟初暝，红蓼滩前月又低。
渡者之言
周容（清代）

庚寅冬，予自小港欲入蛟洲城，命小奚以木简束书从。时西日沉山，晚烟萦树。望城二里许，因问渡者：“尚可得南门开否？”渡者熟视小奚，应曰：“徐行之，尚开也；速进，则阖。”予愠为戏，趋行。及半，小奚仆，束断书崩，啼未即起，理书就束，而前门已牡下矣。

予爽然，思渡者言近道。天下之以躁急自败，穷暮而无所归宿者，其犹是也夫！其犹是也夫！
次韵周敏卿秋兴三首 其二
喻良能（宋代）

团团岩中桂，移根篱舍间。秋风一披拂，袅袅天香寒。

对此径须饮，把酒酬西山。浩歌何穷已，宁必素与蛮。
绝句四首 其四
周文璞（宋代）

隔林八十厖眉叟，理竹疏泉过一生。见说石林身健日，把书只在石中行。
端嘉杂诗二十首
刘克庄（宋代）

由北图南有混并，自南取北费经营。
从今束起书生论，噉饭看人致太平。
淳化乡饮酒三十三章
佚名（隋代）

崇丘峨峨，动植斯屡。
高既自遂，大亦自足。
和风斯扇，膏雨斯沐。
我仁如天，以亭以育。
送许常
杨杰（宋代）

连年去乡国，从我赴南官。一日学不废，双亲心自宽。

朝廷尚公正，场屋进孤寒。去去勿陨穫，青云翔羽翰。
步花间
贺铸（宋代）

凭陵残醉步花间。风绰佩珊珊。踏青解红人散，不耐日长闲。

纤手指，小金环。拥云鬟。一声水调，两点春愁，先占眉山。
送惠印可之燕
陆进（清代）

欲遂驰驱志，先从蓟北游。马蹄经大野，剑气动高秋。

河岳浮云淡，关山落日愁。建安才自美，王粲漫依刘。
和张推官同年阴无绪偶成
司马光（宋代）

澹泊轻云寒不收，未成春雨只添愁。
风烟寂寞几何限，尽入凭高一雨眸。
宋骑吹曲 邸吏谒故主曲第十
谢翱（宋代）

岭南使鹤日教战，巫女才人谑相见。南桡欲载远游冠，卫士盗船去不还。

梦见随俘上江邱，道谒凄凉唯故吏。自言置邸本先王，方物入朝缘此至。

闻言含咽涕洒江，况乃园人旧姓庞。泪辞岭海无归处，蒙恩祇向江陵住。
次韵和古田县丞方景南见惠诗
洪炎（宋代）

疏慵我似海鸥闲，文采君如雾豹斑。不省流离思乐土，深知向往愧高山。

低飞乳燕声相接，小叩华鲸梦亦还。共看围棋欲终日，忘年初在立谈间。
寄题向伯恭侍郎企疏堂
李弥逊（宋代）

太冲扶策招隐士，德璋移文谢逋客。
欲分胜地高世流，未辨贤愚相什百。
芗林居士人中珍，胸中不点元规尘。
平生绝口向阿堵，能使地上流钱神。
紫荷晓直动天语，昼日骈蕃不如雨。
急流乃作尺蠖盘，唾手功名何足取。
归来结屋清江干，十十五五窗岩峦。
北窗岸帻夏日静，夜雨对客春杯寒。
汉廷宫传计不早，笃老辞荣身已槁。
那知黑发践亨衢，脱身纷纭事幽讨。
华堂未用标新目，两翁政自睎高躅，
更从碧眼问入廛，却访赤松求辟谷。
醉思仙（淮阴与杨道孚）
朱敦儒（宋代）

倚晴空。正三洲下叶，七泽收虹。叹年光催老，身世飘蓬。南歌客，叹丰酒，但万里、云水俱东。谢故人，解系船访我，脱帽相从。

人世欢易失，尊俎且更从容。任酒倾波碧，烛翦花红。君向楚，我归秦，便分路、青竹丹枫。恁时节，漫梦凭夜蝶，书倩秋鸿。
秋思
白居易（唐代）

夕照红于烧，晴空碧胜蓝。兽形云不一，弓势月初三。

雁思来天北，砧愁满水南。萧条秋气味，未老已深谙。
春日田园杂兴
扶杖夫（元代）

一生甘作扶犁手，万变宁移抱瓮心。
摸鱼儿
王同祖（宋代）

记年时、荔枝香里，深红一片成阵。迎风浴露精神爽，谁似阿娇丰韵。

黄昏近。望翠幕玳席，粉面云鬟映。娇波微瞬。向烛影交相，歌声闲绕，私语画阑并。

佳期事，好处天还悭吝。莺啼燕语无定。一轮明月人千里，空梦云温雨润。

萧郎病。恨天阔鸿稀，杳杳沈芳讯。日长人静。但时把好山，学他媚妩，偷就眉峰印。
听月楼倦客归山留别翠涛王孙
王夫之（明代）

我梦听月楼巳久，不意今生登此楼。楼前湘水腻碧玉，细细纹此送远秋。

我有狂歌知者谁，古人不作今人疑。夜阑酒熟相对笑，男儿不受双眸欺。

我今归卧蒸南谷，黄菊将开酒将熟。烂醉三万六千年，柳生左肘石穿肩。

君勿疑我不相就，听月无声月自圆。
河梁值雨有怀严羽
上官良史（宋代）

苇岸逢残雨，河桥对暮流。停鞭一怅望，客思暂夷犹。

枫叶满江色，夕阳终古愁。遥怜君亦苦，不共故园秋。
玉梁道中杂咏
罗与之（宋代）

峭壁围莽苍，荒蹊人削迹。
时闻芦苇丛，野鸟话岑寂。
浮生虽有涯，幽讨当无极。
御风独长啸，此心谢鞿馽。
赠休粮僧
杜荀鹤（唐代）

自言因病学休粮，本意非求不死方。徒有至人传道术，

更无斋客到禅房。雨中林鸟归巢晚，霜后岩猿拾橡忙。

争似吾师无一事，稳披云衲坐藤床。
彭思王庙
任续（宋代）

背仙眠兮芳洲，荡两浆兮碧流。
陟崔嵬兮拜神宫，跨汗漫兮俯文虹。
浩唱兮击彭丝，阳阿兮屡舞。
降神焚兮百和，尊瑶觞兮绿醑。
九关辟兮杳云旗，回风下兮帝子来。
周览兮故国，我与民兮相思。
灵容兮有穆，笑灿然兮扁祥。
风雨旸时兮岁事丰，厉鬼回兮毕方逐。
包洞庭兮二江，扞崇山兮五岳。
扬灵兮报祀，与山川兮长久。
次王应求韵
戴复古（宋代）

逐日轮蹄走四方，来来去去为何忙。无人肯问山林乐，举世争趋名利场。

以道自脩身是宝，无求何用智为囊。爱梅栽竹平生语，吐出清风六月凉。
王昭君二首
李白（唐代）

汉家秦地月，流影照明妃。
一上玉关道，天涯去不归。
汉月还从东海出，明妃西嫁无来日。
燕支长寒雪作花，蛾眉憔悴没胡沙。
生乏黄金枉图画，死留青冢使人嗟。

昭君拂玉鞍，上马啼红颊。
今日汉宫人，明朝胡地妾。
大风怀林柏农
敖陶孙（宋代）

江湖易高风，六月寒（外疒内辛）（外疒内辛）。
中宵会急雨，凉意到衾枕。
颠披蒲苇乱，抑压乌鸢噤。
禾头欲生耳，树背各流渖。
不谓晡来霞，横拖半天锦。
初疑鸦翻晴，旋觉虹投饮。
晦明信难料，阳霁吾谁谂。
所思隔江水，笔力望徐沈。
十年一葛衣，肘见尚整衽。
想当风雨夕，忧国愿岁稔。
凄凉新丰邸，避湿几违寝。
何由语连休，共破秋气凛。
铜雀妓
李龏（金朝）

泪眼看花枝，齐行奠玉杯。日暮铜雀迥，歌舞妾空来。

悲心舞不成，恨唱歌声咽。君王去后行人绝，但见西陵惨明月。
鲤湖
刘克庄（宋代）

凡是龙居处，皆难敌此泉。
下穷源至海，上有穴通天。
小派犹成瀑，低峰亦起烟。
莫疑乘鲤事，能住即能仙。
次韵竹窗兄欲死叹
陈著（宋代）

人生天地閒，所患在身死。
身死人谁逃，所患不在此。
所患死其心，此患无比侣。
厥初开赋性，未始分贤鄙。
贤鄙何由分，由自全自毁。
是故君子儒，明德至善止。
不问身死生，谁论时泰否。
纷纷蒙昧徒，知有外物尔。
富贵苟可图，遑恤理如彼。
求容足称香，丧志手落匕。
本心不复存，蹠寿何足美。
我兄竹窗兄，劲节修竹倚。
一病二十年，坐受五贼使。
题斋曰委顺，无怨当没齿。
闻兄赋欲死，我方疑所以。
及观欲死辞，终亦委顺矣。
委顺则心安，长须此心理。
黔中元日
许邦才（明代）

客中逢改岁，不解是何乡。
时见悬门帖，春风动夜郎。
壶山
柯应东（宋代）

方壶久伏海中洲，涌出高山不计秋。
峰上今犹蠔带石，穴边时计蟹寻湫。
云飞岩岫来龙聚，风送潮声入虎邱。
景物无穷供眼界，一钩新月促归舟。
问寐龙楼晓
尹直卿（宋代）

父母人皆有，仪刑自冕旒。
问安趋燕寐，拂晓过龙楼。
鹤驾严晨趋，鸡人彻夜筹。
兹闱天语接，飞栋月华收。
万姓齐呼舞，三宫款献酬。
小儒尤国切，几白九分头。
癸巳再入京宿璜溪寄二弟
林希逸（宋代）

十日离家只四程，白云何处玉融青。溪声飒飒如风雨，独对寒灯咏鹡鸰。
挽李宜人
刘克庄（宋代）

上将驰齐币，元台助麦舟。
乡评荣此母，治命买新丘。
夫婿于陵子，郎君定远侯。
嗟予衰甚矣，不及酹原头。
新息道中遇雪
余靖（宋代）

寒深雪压春，去去祗伤神。
巢穴有归鸟，路岐无住人。
远光天共白，夜色月相亲。
独酌不成醉，自嫌名利身。
咏史诗。瑶池
胡曾（唐代）

阿母瑶池宴穆王，九天仙乐送琼浆。

漫矜八骏行如电，归到人间国已亡。
再和寄蓝六
黄庭坚（宋代）

南极一星淮上老，承家令子气横秋。
万端只要称心耳，五鼎何如委吏优。
海燕催归人作社，江花欲动雨含愁。
追思二十年前会，棠棣飘零叹鄂不。
送宋郎中知凤翔府
司马光（宋代）

昔解陈仓印，于今二十秋。双凫久东上，五马重西游。

铙骑行关外，壶浆拥道周。民心已化服，条教不更修。
卜居
袁瑨（宋代）

宦海茫茫阔，幽栖洵远图。
折腰原为米，搔首却思鲈。
笳鼓深秋动，田园旧梦无。
干戈方满地，吾辈尚穷途。
赠严广舆
黎遂球（明代）

风雅有渊源，交道匪儿戏。义合伦所关，情钟澹成味。

昔我先君子，弱冠游诸暨。谢公敬爱客，渭阳好尤至。

把臂欣诸贤，岸帻睨群吏。一时竹箭材，尽誓金兰利。

沈公拜受经，王子估游艺。严陵足可加，葛洪丹共秘。

小谢更谐谑，俯仰空天地。或偕圣湖游，或以诸侯寄。

先子拜盟书，谓欲垂世世。谢公被流言，清廉反为累。

厥后迁且归，骑鲸在狂醉。孑孑牛衣人，孀兰照枯泪。

夙昔诸君子，存问勤书使。先子崇大雅，中岁不得志。

硕鼠横当途，狙狯妄要质。遂掷侧注冠，永矢丘园贲。

城市且稀踪，鱼雁于何置。惟有方诸生，犹传红豆字。

南北诸乐词，至今尽存笥。
和尧夫见寄
司马光（宋代）

仁政如慈父，蒲人得所依。
教条前后接，风亦古今稀。
试郡缠书最，还朝必奋飞。
西台旧班列，犹望绣衣归。
次韵别方时父
刘克庄（宋代）

我于中垒谱相通，君唤玄英作祖翁。
每恨暮云一樽隔，暂欣夜雨对床同。
为晨门黍谈清宿，留剡溪舟避逆风。
众作纷纷鸣瓦釜，黄钟聊复鼓于宫。
宝乘寺
叶衡（宋代）

巍巍画栋插晴空，时有芒馨四面通。
好为高禅参鼻观，未应公面闘薰笼。
帘前一炷沉檀晕，窗外数番兰蕙风。
信道杜陵佳句在，心清浑赋此堂中。
至家
郝懿行（清代）

乍远长安市上尘，故园风景喜相亲。青山有意迎归客，绿竹居然识主人。

书味寻时还似旧，世情阅处更添新。牙笺未理须吾事，且养他年拜献身。
和雪诗
姜特立（宋代）

怪见司寒着意浓，巧裁六出羡天工。
乌翻树拂梨花月，鹭起沙平玉篆风。
势合深连云渚北，光寒淡抹粉墙东。
梁园赋就惊先手，末至相如敢擅雄。
杂兴十首 其九
方一夔（宋代）

不仙不释不居官，久狎渔樵作往还。细雨饱眠一黄犊，白云秀拔几青山。

浮生往事真成梦，举世谁人最得閒。惆怅伏波粗意气，暮年犹向五溪蛮。
梅花
方岳（宋代）

茅茨烟水隔孤村，雪冷谁敲月下门。
只与梅花曾有旧，暗香时肯到洼尊。
赠锡山周梅亭龙骧
朱景英（清代）

故国愁看外，江山憔悴人。飘零为客久，披豁对吾真。

尽室岂相偶，交情何尚新。勿云俱异域，白发好禁春。
摩山诗三首 其二 第二峰
郑重（明代）

嵚崎鸟磴次峰高，拨雾登临兴亦豪。东望扶桑舒两袖，捧将华日浴波涛。
杂咏一百首·荀卿
刘克庄（宋代）

历历非诸子，骎骎及圣丘。
乃知焚籍相，亦自有源流。
偈颂二十五
释智遇（宋代）

迦叶当时性燥，下得一椎。
莫道文殊三处度夏，直饶黄面老子别有神通，
也须脑门著地。
拟汉郊祀歌十九首 其十二 景星
胡应麟（明代）

景星见祠，神鼎载出。煌煌赤文，以播有德。经纬虹霓，屈蟠蛟螭。

魑魅魍魉，莫能逢之。我鼎爰获，我号爰建。以祀汾阴，光我大汉。

巍巍夏后，锡此实劳。阅历商周，肇见我郊。敢告上穹，肆逮下土。

作乐象成，百兽率舞。享帝享亲，以莫弗歆。甘露是凝，昭我万龄。
夜登台光亭示主人莫亢
邹浩（宋代）

亭据炎方第一州，旌旗曾向此中留。台光不逐春光改，花影长随桂影浮。

谁谓岭云收白雨，偶然莎径入青眸。它年南北遥相望，应记匆匆秉烛游。
吊何岩
五迈（宋代）

可怜何岩民，何罪遭此劫。
寇攘发他邦，警报经旬浃。
官府过张发，民居少宁贴。
昨方科箭翎，今又催甲叶。
厚敛招提金，名色何所挟。
昌言募士兵，相与守城堞。
绣衣意其欺，急下徵兵帖。
束手无一人，差官许志辄。
县官至何岩，丁半被威胁。
黔首畏墨黥，依违谋未协。
口或出怨咨，心实先震慑。
官兵胡为来，纷然肆渔猎。
室庐罗毁烧，老稚残锋铗。
山径至通逵，舆尸交积叠。
敢枭平人首，伪奏谯门捷。
杀民汝何勇，杀贼汝何怯。
此乡风俗淳，武断无豪合资。
目不识戈矛，家尽事耕馌。
岂应有叛谋，谁子为荆聂。
黄巾纵挺威，吾地足未涉。
官吏大不仁，使尔血先喋。
千家聚落蕃，几代农桑业。
一望成邱墟，独非我臣妾。
安知此怪事，不入贼间谍。
设或捣吾虚，小壘真岌页。
舟中敌国多，况望蒸徒楫。
书生忧世心，夜半不交睫。
作诗吊冤民，诗成泪盈颊。
翻恨天门高，不兴阎闾接。
丈夫贵敢言，女子乃咕嗫。
拟谢灵运游赤石进帆海诗
吴敦礼（清代）

薰晷倦山行，屐齿劳渐歇。鼓楫凌沧洲，万态时灭没。

澄镜豁双眸，遥峰渺一发。风饱帆叶轻，水肥石华发。

朗咏游仙诗，酣娱浴佛月。东望及三山，南流通百岳。

因兹向若惊，悟彼地维阙。尘境本芥杯，世荣亦芒忽。

但任虚舟心，回帆鼓偶伐。
送客之江宁
韩翃（唐代）

春流送客不应赊，南入徐州见柳花。
朱雀桥边看淮水，乌衣巷里问王家。
千闾万井无多事，辟户开门向山翠。
楚云朝下石头城，江燕双飞瓦棺寺。
吴士风流甚可亲，相逢嘉赏日应新。
从来此地夸羊酪，自有莼羹味可人。
辞灵惠庙归过新兴院书其屋壁
苏辙（宋代）

来时稻叶针锋细，去日黄花黍粒粗。
久病终惭多敝政，丰年犹喜慰耕夫。
青山片片添红叶，渌水星星照白须。
东观校雠非老事，眼昏那复竞铅朱。
壬寅春三月石鉴覞弟奉师命入阊门为先师翁乞塔铭于钱牧斋先生赋此为赠
释今无（明代）

吾翁早具金刚眼，照耀大千无间歇。去秋忽唱还乡行，谁识双林未入灭。

四百罗浮山君长，守护无缝威凛烈。譬如皓月被云掩，是月光明岂曾歇。

眼光所照亦复然，妄情瞥起即区别。还将佛子区别智，消尽妄情光不二。

江南姑熟有虞山，山中长者名远被。如椽大笔干云汉，电抹风摇生妙义。

点笔此光出笔端，恰与长者同巴鼻。石弟克绍吾家种，代师远走五千里。

褦襶久藏妙喜机，笑揖张君等儿戏。出门一句为余言，始信脚根方点地。
送邵兴宗之丹阳
刘攽（宋代）

赤日裂石土，万家如烘炉。君行何事役，似为贫所驱。

埃尘稍去眼，云景日萧疏。扁舟乘长风，倏忽遍三吴。

六年羁旅倦，一旦谁扫除。慎勿忘回首，浩荡江山娱。
幽居书怀六首 其二
葛胜仲（宋代）

环堵翛然一亩宽，更无尘雾苦相干。森森佳树木奴实，湛湛清相地镜寒。

三益时瞻玉界尺，一杯何用肉台盘。官閒坐享无功禄，更恐风人刺伐檀。
普茶次金鹤筹都转韵三首 其二
邱晋成（清代）

感通湾甸讵淆真，彻里灵芽色自新。黄箬包籯充国贡，绛纱裹璧数蛮珍。

长愁露醴浇空腹，欲借云腴润此身。滇蜀毗连容易致，红炉时向竹斋陈。
五指参天峰和丘文庄公韵 其一
王弘诲（明代）

地尽南溟气复连，五峰如指势擎天。浴光应捧咸池日，染翠疑擎太乙烟。

瑶岛露分仙掌湛，宝轮花傍佛支悬。寰中诸岳纷罗立，谁向鸿濛握化原。
喜雍陶至
贾岛（唐代）

今朝笑语同，几日百忧中。鸟度剑门静，蛮归泸水空。

步霜吟菊畔，待月坐林东。且莫孤此兴，勿论穷与通。
和少保杨先生退食之作
杨荣（明代）

皇仁广大与天同，万姓咸归覆帱中。任重未能弘圣化，才疏深拟效愚忠。

喜逢海宇文明日，敬仰中和位育功。制治保邦明训在，退朝忧思倍忡忡。
题阮封沂听乌图
屠倬（清代）

残月堕江乡，西风板屋凉。乌啼白杨枝，树树有秋霜。

欹枕寒更尽，闻钟曙色苍。泪痕和楚水，同是入淮长。
上侍御七兄
王昌龄（唐代）

天人俟明路，益稷分尧心。
利器必先举，非贤安可任。
吾兄执严宪，时佐能钓深。
八月十六夜与宗哲纯甫玩月
强至（宋代）

结客城东楼，明月初出海。渐如水精盘，天宇无寸霭。

清光如何买，厥价珠百琲。中秋一夕过，已觉人意改。

冰轮纵迟迟，此夜复谁待。老蟾益自张，吐辉增十倍。

把酒共月语，世态何足罪。自有昭昭晖，千古万古在。
天骥呈材
郑蕡（唐代）

毛骨合天经，拳奇步骤轻。曾邀于阗驾，新出贰师营。

喷勒金铃响，追风汗血生。酒亭留去迹，吴坂认嘶声。

力可通衢试，材堪圣代呈。王良如顾盻，垂耳欲长鸣。
李与贤来访自言所居幽胜甚似剡溪因以似剡名其庵出闲居五咏因次其韵五首 其一
杨万里（宋代）

玉壶冰段露金茎，未抵闲居五咏清。休道曹诗成七步，不须三步已诗成。
辰山步虚词
陆观莲（清代）

郁萧宴罢列仙归，彩凤青鸾各自飞。敕赐珍珠三百斛，满身璎珞绕天衣。
蝶恋花·柳絮年年三月暮
周济（清代）

柳絮年年三月暮，断送莺花，十里湖边路。万转千回无落处，随侬只恁低低去。
满眼颓垣欹病树，纵有余英，不直风姨妒。烟里黄沙遮不住，河流日夜东南注。
念奴娇
袁去华（宋代）

竹阴窗户荐微凉，积雨郊墟新霁。万里飞云都过尽，天阙星河如洗。檐隙风来，流萤飘堕，苒苒还飞起。魂清骨冷，坐来衣润空翠。

堪笑丘壑闲身，儒冠相误，著青衫朝市。功业君看清镜里，两鬓于今如此。身外纷纷，傥来适去，到了成何事。人生一世，种瓜何处无地。
颂古七首
释胜（宋代）

无量妙义皆周匝，旋乾转坤为一合。
当阳横按笑中刀，犹欠顶门上一踏。
峡守秦德久
周紫芝（宋代）

使君才气号无双，千骑新来绾汉章。此日楼台新楚塞，当年翰墨记黄香。

民安乐岁州何事，江入清樽客满床。十二巫山应在眼，定无遗事说襄王。
龙华山寺寓居十首
王之望（宋代）

羊乳茎犹嫩，猪牙叶未残。
呼童聊小摘，为尔得加餐，
仗马卑三品，山雌慕一箪。
朝来食指动，苦菜入春盘。
颂古五十三首 其十二
释文礼（宋代）

日面佛，月面佛。西岩树色含烟，东谷华光映日。仰视莫穷，俯看已老。

一时分付主林神，明眼衲僧无处讨。
绍兴祀太社太稷十七首 升坛用《正安》。
郊庙朝会歌辞（宋代）

神地之道，粒食有先。岁谨祈报，礼严豆笾。降登祼荐，罔或不虔。

以似以续，宜屡丰年。
扑蝴蝶
晏几道（宋代）

风梢雨叶，绿遍江南岸。思归倦客，寻芳来最晚。酒边红日初长，陌上飞花正满。凄凉数声弦管。怨春短。

玉人应在，明月楼中画眉懒。鱼笺锦字，多时音信断。恨如去水空长，事与行云渐远。罗衾旧香馀暖。
寄仲节金华牧二首
赵汝腾（宋代）

犹记衰翁佩印初，曾将四学劝群儒。
只今郡守西山后，好勉人人诵吕朱。
祝君适中所所居南山岩花二种日玉梅日含笑者
赵蕃（宋代）

南山含壁尽阳冈，草木朝朝被宠光。
梅事已居桃李上，尔于梅也更前行。
悼陶德芳
徐经孙（宋代）

袖有银毫刺史章，先生不是薄淮阳。倦游谁不思三径，勇退今惟见一堂。

讲席有功周子学，义田无愧范公庄。忍闻耆旧铭旌举，此语吟成泪数行。
钓者
徐积（宋代）

有人口诵浮云曲，手把潇湘一竿竹。荻花洲上作茅庵，坐看江头浪如屋。
河梁晚望二首
子兰（唐代）

水势滔滔不可量，渔舟容易泛沧浪。

连山翠霭笼沙溆，白鸟翩翩下夕阳。

雨添一夜秋涛阔，极目茫茫似接天。

不知龙物潜何处，鱼跃蛙鸣满槛前。
秋思有感
何梦桂（宋代）

落日西风捲白沙，关山万里客思家。芦花雁断无来信，柿子霜红满树鸦。
江乡
丘葵（宋代）

芦荻丛边日正长，人间乐处是江乡。
溪童钓艇分鱼闹，蚕妇山江煮茧香。
疏雨漏天青破碎，冲风滚浪白猖狂。
鸥沙犊草皆诗思，毋怪幽人觅句忙。
阿木河中秋
陈诚（明代）

官河无浪草无烟，美景良宵野水边。
身在异乡为异客，眼看胡月照胡天。
盈樽酩酝愁须破，聒耳琵琶夜不眠。
忽忆故园归去路，梦魂今夕过祈连。
清明 其一
韩淲（宋代）

欲赋春华状不成，微风微雨又清明。残花满地偏饶笑，高柳插天如有情。

百岁光阴诚鼎鼎，一生怀抱强营营。相思真隐山前路，寒食酒杯终日晴。
题红蕙花诗册尾 其二
龚自珍（清代）

读罢一时才子句，《骚》香汉艳各精神。十年我恨生差晚，不见风流种蕙人。
喜刘宝学彦修得归因叙初时凄怆之意十首
张嵲（宋代）

三泉退敌捐躯日，五岭逢纷去国年。
皇天自古扶忠义，不必临风畏跕鸢。
游龙瑞宫
楼钥（宋代）

隔山望危石，老面凛如铁。
路回两屏开，见此高嵽嵲。
伟哉名公卿，峩冠会朝列。
又如鼓迅霆，玄云助击烈。
痴阴不作雨，空翠袭冰雪。
野水不知源，绕径几万折。
子长直爱奇，万里探禹穴。
我家甬水东，扁舟轻入越。
窃此半日闲，到处辄清绝。
传闻古洞天，琼台照金阙。
神仙杳难问，一笑山石裂。
相逢客路中，翻手数年别。
胜地更跻攀，莫厌屐齿折。